tartuNLP/wikipedia-smugri-20251201 huggingface dataset:
Apollodoros Ateenalainen

Apollodoros Ateenalainen (, s. noin 180 eaa.) oli antiikin kreikkalainen grammaatikko, joka tunnetaan ennen kaikkea Kreikan historiasta kertovasta runokronikastaan (, ”Aikakirjat”), joka ulottuu aina Troijan kaatumisesta 12. vuosisadalla eaa. ainakin vuoteen 119 eaa. asti.
Hän oli Aristarkhos Samothrakelaisen ja Panaitios Stoalaisen oppilas. Hän lähti Aleksandriasta vuoden 146 eaa. paikkeilla Pergamoniin ja asettui lopulta Ateenaan.
Apollodoroksen kronikka asettaa tapahtumat aikajanalle viittaamalla Ateenan arkontteihin. Koska useimmat arkontit valittiin virkaansa vuoden ajaksi, tutkijat ovat pystyneet määrittelemään Apollodoroksen kertomuksille tapahtumavuoden tehtävää hoitaneen virkamiehen perusteella.
Kreikkalaisen mytologian tietosanakirjaa "Kirjasto" ("Bibliotheke") pidettiin perinteisesti hänen kirjoittamanaan, mutta teos viittaa vuosisatoja myöhempiin lähteisiin. Tekijää kutsutaankin nykyään Pseudo-Apollodorokseksi.
LeAnn Rimes

Margaret LeAnn Rimes (s. 28. elokuuta 1982 Jackson, Mississippi) on yhdysvaltalainen country-laulaja.
Rimes aloitti laulamisen 3-vuotiaana ja on myynyt yli 20 miljoonaa levyä sen jälkeen. Ensimmäisen levynsä Rimes julkaisi 11-vuotiaana Dallasissa, jossa levyä myytiin pienissä paikallisissa liikkeissä. 14-vuotiaana Rimes julkaisi ensimmäisen albuminsa, joka julkaistiin koko Yhdysvalloissa. Urallaan Rimes on voittanut muun muassa kaksi Grammy-palkintoa ja neljä Billboard-palkintoa. 
Vuonna 2002 Rimes meni naimisiin Dean Sheremetin kanssa. He ilmoittivat kesällä 2009 olevansa asumuserossa. Vuonna 2011 LeAnn Rimes meni naimisiin näyttelijä Eddie Cibrianin kanssa.
Delirium Veil

Delirium Veil on Twilightningin esikoisalbumi. Levy julkaistiin vuonna 2003 Spinefarmin kautta ja oli tyyliltään power metalia.
Kappaleet "Jester Realm" ja "Return to Innocence" ovat yhtyeen kolmannelta ja viimeiseltä demolta "Return to Innocence" (2001).
Kappale "Affection Seeker" (Japanin versiolla) on yhtyeen toinen demo.
Taustaa.
Vuonna 2002 suomalainen Twilightning allekirjoitti levytyssopimuksen suomalaisen Spinefarm Recordsin kanssa. Syyskuussa 2002 yhtye vetäytyi studioon tuottaja Anssi Kipon kanssa ja aloitti debyyttialbumin äänityksen. Vain kolmen viikon jälkeen yhtye poistui tuntemattomista syistä äänityksen. Kahden viikon jälkeen äänityksiä jatkettiin vielä kymmenen päivän ajan ja albumi saatiin valmiiksi joulukuun 2002 alussa. Seuraavassa kuussa albumin miksasi ennen julkaisua muusikko Timo Tolkki. Se julkaistiin huhtikuussa 2003. Artikkelia arvosteltiin positiivisesti ja sitä verrattiin Edguyhyn, Stratovariukseen ja Sonata Arcticaan.
Albumi julkaistiin Japanissa vaihtoehtoisilla kansilla, ja mukana oli kaksi ylimääräistä kappaletta "The Escapist" ja "Affection Seeker". Albumi sai nimensä sen neljännestä kappaleesta "Delirium Veilistä".
Kappaleet.
¹ Japanin-painoksen bonuskappale.
Jokainen vieras on laulun arvoinen

Jokainen vieras on laulun arvoinen on suomalainen viihdeohjelma. Ohjelmassa Zarkus Poussa säveltää, sanoittaa ja äänittää päivässä kappaleen muusta kuin musiikista tunnettujen henkilöiden kanssa. Ohjelman jaksot kuvattiin vuoden 2006 touko- ja kesäkuussa ja esitettiin Subtv:llä vuoden 2007 tammikuusta maaliskuuhun perjantaisin kello 21, ja uusintoina lauantaisin kello 18. Sarjan uusinnat alkoivat maaliskuussa 2008.
Poussa on verrannut ohjelmaa TV1:n esittämään "Hotelli Sointuun". Eroja kuitenkin löytyy muun muassa siinä, että Poussa on ohjelman selkeä johtohahmo, sillä ohjelman idea on esittää juuri ammattimuusikon ja amatöörin tuotos, eikä Poussan mukaan ohjelmassa ole tärkeintä itse kappale vaan sen luomisprosessi.
Ohjelmassa esitettyjä kappaleita ja musiikkivideoita ei todennäköisesti julkaista CD- tai DVD-levynä.
Subtv:n ja tuotantoyhtiö Susamurun ideoima formaatti on optioitu Ranskaan ja esitelty MIPTV-festivaaleilla Cannesissa. Suomessa ohjelmalle on suunniteltu myös toista tuotantokautta.
Ohjelman nimi viittaa Veikko Lavin ehkäpä tunnetuimpaan kappaleeseen ”Jokainen ihminen on laulun arvoinen”.
Heikki Paasonen (juontaja)

Heikki Valtteri Paasonen (s. 27. helmikuuta 1983) on suomalainen juontaja, näyttelijä ja muusikko. Hän on juontanut useita televisio-ohjelmia, kuten "Idolsia", "Putousta" ja "Voice of Finlandia".
Ura.
Paasonen aloitti tv-uransa 17-vuotiaana Ylen nuortenohjelmissa. Paasonen juonsi 2000-luvun alussa Ylellä nuorten "Sohva"-, "Summeri"- ja "Tiikeri"-ohjelmia. Hän esiintyi vuonna 2001 "Summerissa" näytetyissä hupipätkissä. 
Paasonen juonsi "Idols"-ohjelman kuusi tuotantokautta vuosina 2003–2013. Hän on myös juontanut "Top 40" -musiikkiohjelmaa Ylellä sekä "KPS"-viihdeohjelmaa The Voice -musiikkikanavalla yhdessä Kristiina Komulaisen ja Johannes Saukon kanssa.
Paasonen toimi Jaana Pelkosen kanssa Eurovision laulukilpailujen kommentaattorina Ylen televisiolähetyksissä. Hän ei kuitenkaan päässyt juontamaan Suomessa järjestettyä vuoden 2007 laulukilpailua heikon kielitaitonsa vuoksi, ja Pelkosen pariksi valittiin Mikko Leppilampi.
Vuosina 2007–2009 Paasonen juonsi MTV3:n "Huuma"-viihdeohjelmaa Lorenz Backmanin ja Niina Heralan kanssa. Paasonen juonsi Suomen "X Factoria" vuonna 2010 ja MTV3:n ohjelmaa "Itämeri" kesäkuussa 2012. Syksyllä 2012 Paasonen sai yhdessä Mikko Leppilammen kanssa oman talk show -ohjelman "Heikki &amp; Mikko Show".
Syksyllä 2014 Paasonen esiintyi "Putous"-viihdeohjelman kuudennella kaudella juontajana ja myös sketseissä. Hän juonsi "Putousta" myös ohjelman seitsemännellä kaudella syksyllä 2015. Paasosen kokonaan oma viihdeohjelma "Heikki Paasonen Show", jossa esiintyvät myös Pirjo Heikkilä, Kari Hietalahti sekä Paasosen oma äiti, alkoi Nelosella alkuvuodesta 2017. Paasonen juonsi "Gladiaattorit"-sarjaa vuonna 2017.
Paasonen on näytellyt elokuvissa "Menolippu Mombasaan" (2002) ja "Veijarit" (2010) sekä ääninäytellyt "Up – kohti korkeuksia" (2009) -animaatioelokuvan suomenkielisessä dubbauksessa Dogia. Paasonen näytteli Ari Eskolaa televisiosarjassa "Roba" vuosina 2015–2016.
Paasonen on soittanut rumpuja Soma-yhtyeessä ja Alavala-yhtyeessä. Hän teki musiikin Mika Kurvisen lyhytelokuvaan "Two Ways" (2011).
Yksityiselämä.
Paasonen on naimisissa Miss Helsinki -kisaan osallistuneen Marita Alatalon kanssa. He tapasivat vuonna 2020, kihlautuivat toukokuussa 2021, saivat esikoistyttären kuukautta myöhemmin ja avioituvat syyskuussa 2023. Lokakuussa 2024 pariskunnalle syntyi toinen lapsi, nyt poika.
Babesioosi

Babesioosi eli naudan punatauti on "Babesia"-suvun itiöeläinten aiheuttama parasiittitauti. Sairaus on havaittu Suomessa yhdellä ihmisellä.
Babesioosin oireita ovat lisääntyvä huonovointisuus, väsymys ja ruokahaluttomuus. Myöhemmin voi ilmetä myös kuumetta, hikoilua ja päänsärkyä. Sairauteen kuuluu monesti myös anemia, sillä sen aiheuttaja tuhoaa veren punasoluja. Oireet kestävät muutamasta päivästä kuukausiin. Itämisaika on tyypillisesti yhdestä kahteentoista kuukautta. Sairaus saattaa myös pysyä oireettomana.
Babesioosi on maailmanlaajuisesti nouseva punkkien levittämä tauti, jonka esiintymistiheys ja maantieteellinen laajuus lisääntyvät. Se aiheuttaa merkittävän terveystaakan erityisesti niille, joiden immuunivaste on heikentynyt ja jotka saavat infektion verensiirron kautta. Babesioosikuolema tapahtuu jopa 20 prosentilla näistä ryhmistä. Diagnoosi vahvistetaan tunnistamalla tyypilliset intraerytrosyyttiset loiset ohuesta verinäytteestä tai Babesia-DNA:sta PCR:n avulla. Hoito koostuu atovakonista ja atsitromysiinistä tai klindamysiinistä ja kiniinistä sekä vaihtosiirrosta vaikeissa tapauksissa. Henkilökohtaiset ja yhteisölliset suojatoimenpiteet voivat rajoittaa tartuntataakkaa, mutta on tärkeää ymmärtää, että mikään näistä toimenpiteistä ei todennäköisesti estä Babesian jatkuvaa leviämistä ei-endeemisille alueille. 
Yleensä babesioosi tarttuu loista kantavan punkin välityksellä.
Sasha Cohen

Alexandra Pauline "Sasha" Cohen (s. 26. lokakuuta 1984) on yhdysvaltalainen taitoluistelija. Cohen syntyi Westwoodissa, Los Angelesissa. Hänen äitinsä, Galina Feldman, on ukrainalaissyntyinen entinen balettitanssija, isä Roger Cohen taas amerikanjuutalainen konsultti. Cohen aloitti voimistelun nuorella iällä, mutta vaihtoi taitoluisteluun ollessaan seitsemänvuotias. 
Cohenin parhaat sijoitukset ovat vuoden 2006 Torinon talviolympialaisten hopea sekä MM-kisojen hopea vuosina 2004 ja 2005.
Sasha Cohenin valmentajana toimi John Nicks kesään 2002 asti, kunnes hän muutti Connecticutin Simsburyyn tullakseen venäläisen Tatiana Tarasovan valmennettavaksi. Tarasova paransi muun muassa Cohenin askelsarjoja ja koreografioi tämän "Joutsenlampi"-ohjelman. Tarasovan valmennuksen alaisena Cohen onnistui ensimmäisen kerran kolmois-kolmois-yhdistelmän teossa kilpailussa. Vuonna 2004 Cohen vaihtoi taas valmentajaa, tällä kertaa Robin Wagneriin, joka tunnetaan olympiavoittaja Sarah Hughesin valmentajana. Joulukuussa 2004 Cohen palasi Kaliforniaan vanhan valmentajansa John Nicksin luo valmistautumaan Torinon talviolympialaisia varten. Nicksillä on syvä asiantuntemus uudesta ja auttoi Cohenia parantamaan piruettien ja liukujen vaikeustasoja sekä maksimoimaan suorituksensa uuden pisteytysjärjestelmän alla. 
Cohen tunnetaan erittäin lahjakkaana luistelijana. Hänen voimistelijataustastaan on ollut hyötyä, sillä yksi Cohenin tunnusmerkeistä on hänen erinomainen notkeutensa. Hänen vaakojensa sanotaan olevan luistelumaailman parhaita juuri notkeuden ja asentojen hallinnan vuoksi. Hän on ainoa luistelija, joka on saanut tason +3 vaaoilleen uudessa pisteytysjärjestelmässä. Cohen tunnetaan myös vaikeista asennoista pirueteissa. Viime aikoina hän on lisännyt Bielmann-piruetin repertuaariinsa. 
Cohen päätti olla kilpailematta kaudella 2006–2007 ja kiertää Stars on Ice -kiertueen mukana. Nettisivuillaan hän kertoi mahdollisesti palaavansa kilpailuihin kaudella 2008–2009 ja vuoden 2010 Vancouverin olympialaisiin.
__notoc__
Muuta.
Cohen on myös kokeillut näyttelemistä. Hän esittää pienroolia live-elokuvassa "" ja teki cameo-roolin "Las Vegasin" kolmannen tuotantokauden 22. jaksossa. Lisäksi hän on näytellyt elokuvassa "Moondance Alexander".
Kosteusvoide

Kosteusvoide on kosmeettinen tuote, jota käytetään kosteuttamaan ihon pintakerrosta, jotta ihosta tulisi pehmeämpi ja kimmoisampi. Tyypillisesti kosteusvoiteet sisältävät
Eri kosteusvoiteita suositellaan erityisesti eri kohtiin kehoa: kasvoihin, vartalolle, käsiin tai jalkoihin. Käsiin käytettävän aineen on tärkeää imeytyä nopeasti, eikä se saa jäädä tahmeaksi. Jaloissa ihon pintakerros on paksuin, ja jalkatuotteissa onkin muita enemmän hygroskooppisia aineita, kuten ureaa. Kasvoissa käytettävään tuotteeseen saatetaan lisätä uv-säteilyltä suojaavia ainesosia. 
Kosteusvoiteen on havaittu aiheuttavan karvattomille rotilla ihosyöpää, mutta samaa vaikutusta ihmisiin ei ole ainakaan vielä todettu.
Hunky Dory

Hunky Dory on englantilaisen popmuusikko David Bowien soolouran neljäs albumi ja se julkaistiin 17. joulukuuta 1971. Levy äänitettiin Trident Studiossa Lontoossa huhtikuussa 1971 ja sen tuottivat Ken Scott ja David Bowie.
Levyä on luonnehdittu osin glam rockiksi, mutta levyllä kuuluu paljon vaikutteita folkista. Levyllä on myös kunnianosoituksia Bowien henkilökohtaisille suosikkimuusikoille Lou Reedille (kappale "Queen Bitch") ja Bob Dylanille (kappale "Song for Bob Dylan"). Kappale Kooks taas on osoitettu hänen pojalleen Zowie Bowielle.
Kriitikot kehuivat levyä, mutta alkuun se ei menestynyt listoilla. Seuraavana vuonna 1972, Bowien lyödessä läpi albumillaan "The Rise and Fall of Ziggy Stardust and the Spiders from Mars", myös "Hunky Dory" nousi listoille Britanniassa. Samoin single "Life on Mars?" nousi Britannian listalle vasta kesäkuussa 1973. 
Herman's Hermits -yhtyeestä tunnettu Peter Noone julkaisi singlenä oman versionsa kappaleesta "Oh! You Pretty Things" huhtikuussa 1971. Bowie oli alun perin kirjoittanut kappaleen nimenomaan Noonelle.
Menestyssinglen "Life on Mars?" ovat levyttäneet suomeksi Hector albumillaan "Hectorock I" (1974) nimellä "Sudenkorento" sekä Johnny Liebkind nimellä ”Jonglöörit” samannimiselle albumilleen vuotta aiemmin.
Kappaleet.
Uusintapainoksen bonuskappaleet (Rykodisc 1990)
Singlet.
Changes / Andy Warhol (julkaistu 7. tammikuuta 1972)
Life on Mars? / The Man Who Sold the World (julkaistu 22. kesäkuuta 1973)
Cynthia Makris

Cynthia Makris on yhdysvaltalaissyntyinen, Suomessa asuva oopperalaulajatar, äänialaltaan sopraano. Hän aloitti uransa synnyinseuduillaan Coloradossa. Makrisin tunnetuin rooli on Richard Straussin Salomen nimirooli. 
Hän on esiintynyt Savonlinnan oopperajuhlilla Lady Macbethinä ja Turandotina, Suomen Kansallisoopperassa Normana sekä monissa kuuluisissa oopperataloissa maailmalla kuten La Scalassa, Covent Gardenissa, Teatro Colonissa, Baijerin valtionoopperassa, Berliinin Staatsoperissa ja Deutsche Operissa sekä Tokiossa, Rio de Janeirossa ja Sao Paolossa.
Bromoformi

Bromoformi (tribromimetaani, metyylitribromidi) on kemiallinen yhdiste, jonka kemiallinen kaava on CHBr3 ja CAS-numero 75-25-2. Se on normaaliolosuhteissa väritöntä nestettä, jolla on makea tuoksu. Valon ja ilman vaikutuksesta bromoformi muuttuu väriltään kellertäväksi.
Bromoformia vapautuu valtameristä, ja se on ilmakehän orgaanisen bromin tärkein lähde. Se liukenee melko huonosti veteen (0,1 g/100 ml lämpötilassa 20 °C) ja haihtuu helposti ilmaan. Suurin osa ympäristöön joutuvasta bromoformista muodostuu sivutuotteena, kun klooria lisätään juomaveteen. Veden sisältäessä kloorin lisäksi luonnosta peräisin olevaa bromidia tällöin voi muodostua bromoformin lisäksi myös diklooribromimetaania (CHCl2Br) ja dibromikloorimetaania (CHClBr2).
Bromoformia ja tetrabromieteeniä (C2Br4) on käytetty palonestoaineena muun muassa vaahtojen kuten polyuretaanin, polyesterikuitujen ja polystyreenin suojaamiseen palamiselta.
Bromoformi on yksi trihalometaaneista, joita ovat myös trifluorimetaani (CHF3) eli fluoroformi (HFC-23), trikloorimetaani (CHCl3) eli kloroformi ja trijodimetaani (CHI3) eli jodoformi.
Sparkasse Vogtland Arena

Sparkasse Vogtland Arena on mäkihyppystadion ja tapahtuma-areena Klingenthalissa Saksassa.
Historia.
Vuonna 2000 klingenthalilaiset alkoivat suunnitella uuden suurmäen rakentamista vanhan, vuonna 1990 puretun Aschbergschanzen paikalle, mutta tästä ajatuksesta luovuttiin nopeasti. Kuitenkin jo seuraavana vuotena aloitettiin rakentaa Schwarzberg-vuorelle Brunndöbran kylään uutta modernia suurmäkeä 14 miljoonalla eurolla. Uuden mäkihyppystadionin avajaisia vietettiin 21. joulukuuta 2005, joissa Björn Kircheisen suoritti avajaishypyn. Ensimmäiset viralliset kilpailut järjestettiin kevättalvella 2006 ja ensimmäinen maailmancupin osakilpailu siinä järjestettiin kaudella 2006–2007. Maailmancupin kilpailu on ollut osana Team Tour -kiertuetta.
Huhtikuussa 2019 päätettiin rakentaa tuuliverkko hyppyrimäen kummulle parantamaan hyppääjien turvallisuutta ja mahdollistamaan kilpailujen järjestämisen myös tuulisemmissa olosuhteissa.
Mäkihyppykilpailujen lisäksi stadionilla järjestetään kulttuuritapahtumia ja konsertteja.
Mäkiennätyksen kehittyminen (miehet).
Mäkiennätyksen 146,5 metriä ovat hypänneet Michael Uhrmann, Andreas Wellinger ja Gregor Deschwanden. Epävirallisen mäkiennätyksen 149,5 metriä on hypännyt Marius Lindvik Continental Cupin harjoituksissa.
Mäkiennätyksen kehittyminen (naiset).
Naisten mäkiennätyksen 141,0 metriä on hypännyt Chiara Hölzl. Epävirallista naisten mäkiennätystä pitää hallussaan Daniela Iraschko-Stolz 142,0 metrin hypyllään.
Kesämäkiennätyksen kehittyminen (miehet).
Kesämäkiennätyksen 148,0 metriä on hypännyt Marius Lindvik. Vegard Haukø Sklettin 147,0 metrin hyppy oli kautta aikain pisin muovitukselle hypätty mäkihyppysuoritus, kunnes 15. lokakuuta 2016 Dmitri Vasiljev hyppäsi 147,5 metriä RusSki Gorki Olympic Hill HS140 -mäestä.
Kesämäkiennätyksen kehittyminen (naiset).
Naisten kesämäkiennätyksen 141,5 metriä ovat hypänneet Marita Kramer ja Nika Križnar. Špela Rogeljin 140,0 metrin hyppy oli kautta aikain pisin muovitukselle hypätty naisten mäkihyppysuoritus, kunnes 2. marraskuuta 2018 Sara Takanashi hyppäsi 144,0 metriä Ōkurayama HS134 -mäestä.
Michael Ammermüller

Michael Ammermüller (s. 14. helmikuuta 1986 Pocking) on saksalainen autourheilija. Hän ajoi kaudella 2007 GP2-sarjassa ART Grand Prix -tallissa brasilialaisen Lucas di Grassin tallikaverina. Hänet kuitenkin erotettiin tallista kesken kauden vaisujen tuloksien takia. Hän kuitenkin palasi talliin Ranskan ja Britannian kilpailuihin.
Kaudella 2006 hän ajoi GP2-sarjassa Arden International-tallissa voittaen Valencian sprinttikilpailun. Samana vuonna F1:ssä hän toimi Red Bullin toisena testikuljettajana Robert Doornbosin lisäksi. 
Ammermüller oli mukana Ranskan kilpailussa tapahtuneessa hurjassa onnettomuudessa vuonna 2007, jossa loukkaantui vakavasti venezuelalainen Ernesto Viso. Ammermūller joutui olemaan sivussa loppukauden ja hänen tilallaan ajoi Sébastien Buemi. Vuosina 2007-2009 Ammermüller kilpaili A1 Grand Prix -sarjassa voittaen yhden kilpailun. Hän kilpaili myös International Formula Master sarjassa vuonna 2008. Nykyään Ammermüller kilpailee Porsche Supercup -sarjassa Lechner Racing tallissa. Hän on ajanut myös FIA GT Championship -sarjassa.
Spectre (järjestö)

Spectre (SPecial Executive for Counter-intelligence, Terrorism, Revenge and Extortion) () on Ian Flemingin James Bond -kirjoissa ja niihin pohjautuvissa elokuvissa esiintyvä kuvitteellinen terroristijärjestö, jota johtaa Ernst Stavro Blofeld. 
Spectre esiintyi ensimmäisen kerran kirjassa "Pallosalama" ja valkokankaalla ensimmäisessä James Bond -elokuvassa "Salainen agentti 007 ja tohtori No". Järjestö on kuvitteellisissa James Bond -kertomuksissa agenttien itsepintaisin vastustaja ja antagonisti. Ensimmäisissä Bond-elokuvissa Spectre esiintyi vuosina 1962–1971. Spectren ja Ernst Stavro Blofeldin nimioikeudet omisti vuodesta 1959 alkaen Kevin McClory. Vuonna 2013 Metro-Goldwyn-Mayer ja EON Productions ostivat McCloryn perheeltä oikeuden käyttää nimiä James Bond -elokuvissa, mikä mahdollisti Blofeldin ja Spectren palauttamisen elokuvasarjaan.
Spectren toiminta.
Järjestön tavoitteena on kiristys ja maailmanvalta. Spectren johtaja Blofeld havainnollistaa järjestön toimintastrategian taistelukalojen avulla elokuvassa "Salainen agentti 007 Istanbulissa". Yksi taistelukala katsoo, kun kaksi muuta taistelukalaa tappelevat. Lopulta tappelua vierestä seurannut kala hyökkää toisen taistelukalan kukistaneen väsyneen taistelukalan kimppuun ja tappaa sen nopeasti. Samalla tavalla Spectren tavoitteena on usuttaa kaksi supervaltaa toistensa kimppuun toivoen, että ne väsyttäisivät toisensa loppuun, jolloin Spectre nousisi voimakkaimmaksi. Spectre yrittää kaikkensa, jotta se saisi taistelun lännen CIA:n ja MI6:n sekä idän KGB:n välille. Vaikka Spectren toiminta sijoittuu kylmän sodan aikoihin, ei se siis ole idän tai lännen puolella. 
Kirjassa ja elokuvassa "Pallosalama" Spectren päämaja sijaitsee Pariisissa. Sen peitejärjestönä toimii pakolaisia avustava järjestö, joka kirjoissa on nimeltään Firco ja elokuvissa "International Brotherhood for the Assistance of Stateless Persons" ().
Järjestön sisäinen kuri on ankara ja pienistäkin rikkomuksista sekä epäonnistumisista rangaistaan kuolemalla. Tehostaakseen kuolemaa rangaistuskeinona Blofeld valitsee teloitettavaksi viattoman jäsenen. Teloitus tehdään salaperäisesti uhrin huomaamatta.
Johto.
Spectreä johtaa superroisto Ernst Stavro Blofeld, joka elokuvissa, muttei kirjoissa, esiintyy persialaista kissaa silittävänä miehenä. Järjestön kakkosmies on Emilio Largo. Kirjassa kerrotaan, että jos Blofeldille sattuisi jotain, Largo ottaisi johdon. Largo esiintyy ensimmäisen ja ainoan kerran kirjassa "Pallosalama".
Kirjoissa jäsennumerot on sekoitettu ja järjestelty tahallaan epäselvästi jäljityksen estämiseksi. Romaanissa "Pallosalama" johtaja Ernst Stavro Blofeld on ”Numero 2”, kun taas Emilio Largo on ”Numero 1”. Elokuvissa numero seuraa hierarkiaa. Blofeld on aina ”Numero 1” ja Emilio Largo on ”Numero 2”. Elokuvassa "Salainen agentti 007 Istanbulissa" esiintynyt neuvostoarmeijasta Spectreen loikannut eversti Rosa Klebb tunnettiin numerona kolme.
Spectren jäsenet.
Suoraan Blofeldin alaisuudessa toimivat Spectren jäsenet. Numero nimen perässä kertoo ilmestymisjärjestyksen.
Kirjoissa.
Kaikki alla listatut nimet ovat romaanista "Pallosalama".
Guy Hebert

Guy Hebert (s. 7. tammikuuta 1967 Troy, New York) on yhdysvaltalainen entinen jääkiekkoilija, pelipaikaltaan maalivahti.
Hebert aloitti ammattilaisuransa IHL:ään kuuluneessa illinois'laisessa Peoria Rivermen -joukkueessa. Hän pelasi ammattilaisena NHL:ssä vuosina 1991–2001 St. Louis Bluesin, Mighty Ducks of Anaheimin ja New York Rangersin joukkueissa. Hebert oli Jääkiekon maailmancupin 1996 voittaneessa USA:n maajoukkueessa kakkosmaalivahtina.
World Series of Poker 1981

World Series of Poker 1981 oli historiansa kahdestoista. Kauden aikana järjestettiin Binion's Horseshoe -kasinolla kolmetoista turnausta, mestaruusturnaus mukaan lukien. Mestaruusturnauksen voitti toisen kerran peräkkäin Stu Ungar.
Turnaukset.
Mestaruusturnaus.
Pääturnauksessa oli 10 000 dollarin sisäänosto. Kaikkiaan 75 pelaajaa tavoitteli 19.–22. toukokuuta yhteensä 746 000 dollarin kokonaispalkintopottia. Ensimmäisen päivän jälkeen 38 pelaajaa jatkoi. Toisen päivän jälkeen mukana oli 20 pelaajaa, mukaan lukien kolme entistä WSOP-mestaria (Bobby Baldwin, Doyle Brunson ja Stu Unger).
Ratkaisevassa jaossa Ungarin voitti Greenin . Vaikka Green sai päistä avoimen suoranvedon, riverillä tullut kuningatar toi parilla voiton Ungarille.
Humane

Humane on suomalainen yhtye, joka perustettiin vuonna 2004. Debyyttialbumi "Welcome to this Wonderland" julkaistiin kymmenessä maassa vuonna 2005. Ensimmäiset singlet olivat "Crucify", "Rescue Me", sekä suuren suosion saavuttanut Wish "God Was A Woman".
Toinen albumi "Dreamcircus" julkaistiin 6. syyskuuta 2006. Sen ensimmäinen single oli "Shoot Me Up" (toukokuu 2006).
Molempien studioalbumien tuottajana toimi Jaakko Manninen.
Humane osallistui vuoden 2007 euroviisukarsintoihin. Yhtye teki tätä varten kaksi uutta kappaletta: "Bubble Shell" (taust. Charles Salter ja Pauliina Kokkonen) ja "Plane Away" (mukana Tom Nyman). 
Humanen keulahahmo on laulaja Kim Herold, joka soittaa myös akustista kitaraa. Lisäksi yhtyeen kokoonpanoon kuuluvat Kim Liljeström (kitara, piano), Markku Metsola (basso) ja Raine Kokkinen (rummut). Yhtye jäi tauolle keväällä 2008, kun Herold aloitti soolouran. Ensimmäinen soolosingle "Social Butterfly" julkaistiin 19. toukokuuta 2008 ja samana vuonna Kim Herold julkaisi myös ensimmäisen sooloalbuminsa.
Bloop

Bloop on erityisen matalataajuuksinen ääni, jonka yhdysvaltalainen NOAA-organisaatio havaitsi useita kertoja laitteillaan veden alla kesällä vuonna 1997. NOAA:n mukaan ääni johtuu Etelämantereen mannerjäätikön järistyksistä ja jäävuorten lohkeamisesta lauttajäästä.
Ääntä havaittiin laitteilla, jotka oli suunniteltu alun perin Neuvostoliiton sukellusveneiden havaitsemiseen. Ääni on havaittu useista eri paikoista, mutta joka kerta sen lähde on ollut samalla alueella Etelä-Amerikan lounaisrannikon tuntumassa, hieman Antarktiksesta pohjoiseen. Ääni havaittiin useilla havaintolaitteilla hyvin kaukaakin lähtöpaikastaan, jopa 5 000 kilometrin päästä.
Elina Sana

Elina Sana (ent. "Elina Suominen", o.s. Kolkkala, s. 1947) on suomalainen tutkija, toimittaja, tietokirjailija ja ihmisoikeusaktivisti.
Elina Sana varttui Lappeenrannassa Paraisten Kalkkivuori -yhtiön tehtaan toimihenkilöperheessä, jonka isä oli sotatrauman vuoksi psyykkisesti epävakaa. Tytär opiskeli ensin Tampereella teatterialaa, mutta siirtyi vuoden jälkeen Helsingin yliopistoon opiskelemaan humanistisia aineita ja viestintää.
Sana on toiminut tutkijana, toimittajana, kouluttajana ja hallinnollisissa tehtävissä muun muassa Suomen oikeusministeriössä, Yhdistyneiden kansakuntien ympäristöohjelmassa Mosambikissa sekä Unicefin tehtävissä Guatemalassa ja Nicaraguassa. Nuorena "Ydin"-lehden päätoimittajana hän julkaisi niinsanotun Zavidovo-vuodon tekijän nimettömän kolumnin vuonna 1972 eikä toimittajan lähdesuojaan vedoten paljastanut kirjoittajaa edes poliisille tai pääministerille, vaan toi asian julki vasta Antero Jyrängin kuoleman jälkeen 2022..
Yleisradiossa Sana työskenteli vuosina 1993–1995 tehtävinään audiovisuaalinen koulutus sekä tasa-arvo- ja naistutkimus. Syksystä 1995 alkaen hän toimi Euroopan komission tasa-arvokoordinaattorina yleisradiotoiminnan alalla.
Erityisesti Sanan teoksen "Luovutetut: Suomen ihmisluovutukset Gestapolle" väitteet poliittisten vankien ja sotavankien sekä juutalaisten luovutuksista Saksaan saivat kansainvälistä huomiota osakseen. Yhdysvalloissa toimiva Simon Wiesenthal -keskus tiedusteli Tasavallan presidentin kanslialta Suomen jatkotoimenpiteistä asiassa. Tästä käynnistyi Luovutetut-tutkimushanke, jonka tuloksena on selvitetty muun muassa Suomen sotarikoksia. Päävastuussa juutalaisten luovuttamisesta Saksaan todettiin olleen Valtiollisen poliisin (Valpo) jatkosodan aikaisen päällikön Arno Anthonin ja silloisen sisäministerin Toivo Horellin.
Elina Sana palkittiin Valtion tiedonjulkistamispalkinnolla 1979, Sadankomitean rauhanpalkinnolla 2003 ja Tieto-Finlandia-palkinnolla 2004.
Vuonislahti

Vuonislahti on kylä Lieksassa, noin 20 kilometriä Lieksan keskustasta etelään. Se sijaitsee Pielisen itärannalla vastapäätä Kolia ja kuuluu osana Kolin kansallismaisemaan. Vuonislahti valittiin Vuoden kyläksi vuonna 2002. Puuveistostaiteilija Eva Ryynäsen ateljee ja hänen suunnittelemansa Paaterin kirkko sijaitsevat Vuonislahdella. Kirjailija Heikki Turunen on kotoisin Vuonislahdesta. Vuoteen 1972 asti kylä kuului Pielisjärven kuntaan.
Hupeli.
Vuonislahden Rekiniemeen valmistuu taiteilijatalo Hupeli keväällä 2011. Talon toiminta perustuu kylän taiteilijoiden Eva Ryynäsen ja Heikki Turusen henkisen perinnön vaalimiseen ja kulttuurimatkailun voimistamiseen alueella. Taloon tulee työskentelytilat kuvataiteilijalle, kirjailijalle ja tutkijalle sekä kolme pientä asuntoa. Noin 300 neliön hirsihuvilan lisäksi etuihin kuuluvat rantasauna ja Rekiniemestä avautuvat Kolin maisemat.
Taloa ylläpitää Vuonislahden Taiteilijatalo ry, jonka puheenjohtaja on Markku Tanner. Hankkeeseen on saatu rahaa muun muassa Pohjois-Karjalan ELY-keskukselta, Lieksan kaupungilta sekä yrityksiltä.
Liikenneyhteydet.
Vuonislahdessa sijaitsee Vuonislahden rautatieasema, jossa Joensuun ja Nurmeksen välillä liikennöivät junat pysähtyvät.
Talvisin Kolin ja Vuonislahden välillä kulkee Kolin jäätie, joka on Suomen pisin yleinen jäätie.
Aegisub

Aegisub on käyttöjärjestelmäriippumaton ASS (Advanced SubStation) -tekstitystiedostojen (.ass) editori, joka tukee myös perinteisiä SRT-, SUB- ja SSA-formaatteja. SSA toi tekstityksiin tagimerkkauskielen, joka mahdollisti efektien käytön tekstityksissä. SSA:ta tukeva VobSub ja sen kehittäjä Gabest kirjoitti VSFilter-parserin, joka mahdollisti näiden efektien parseroinnin lennossa mediatoistimelle. ASS lisäsi tähän formaattiin uusia tageja kuten transformaatiot, tekstin liike ruudulla, pyörityksen, skaalauksen jne. 
Aegisubia alettiin kehittää Medusa Subtitling Stationin puutteiden takia, ja nykyään se tarjoaa jo monia uusia ominaisuuksia, joita erittäin aktiivinen yhteisö on siihen ehdottanut. Tekstityksessä varsin tärkeässä osassa kääntämisen jälkeen on tekstityksen ajoittaminen, ja Aegisubin "ajoitustila" onkin SSA formaatin luoneen SubStation Alpha -ohjelman mukainen sekä lisää moodiin myös Sabbun ja Medusan ajoittamistavat. Sabbun ajoitusominaisuudet antavat ajoittajalle mahdollisuuden siirtää alkuajan ja loppuajan paikkaa monipuolisesti hiirellä, Medusan ajoitus on numpad-pohjainen. Toiseksi tärkeintä nimenomaan SSA-formaatin ja siitä polveutuvien ASS- sekä AS5-formaattien efektiominaisuuksien takia on tekstinasettelu, joka on Aegisubin avulla mahdollista videotilan reaaliaikaisen esikatselun ja editoimisen avulla. Aegisub on avoin lähdekoodi -ohjelma, jonka kehitykseen voi kuka tahansa osallistua.
Ensimmäinen julkinen versio julkaistiin 4.11.2005. Versiosta 1.07 lähtien Aegisub on lisensoitu kolmekohtaisella BSD-lisenssillä.
Uusin versio tällä hetkellä on Aegisub 2.x.x ja sen kehityskatselmusversiot, joka tukee Windows-, Linux-, OS X- ja BSD-käyttöjärjestelmiä. Myös uusimpia SVN-versioita voi ladata kehittäjien SVN-sivustolta sekä ohjelman voi kääntää uusimmasta CVS:tä. Uusimmat SVN-versiot ovat tyypillisesti vakaita ja lisäävät monia ominaisuuksia ja bugikorjauksia nykyiseen versioon.
Dystymia

Dystymia on mielialahäiriö. Se on tyypillisesti hyvin pitkäkestoinen mutta varsinaista masennussairautta lievempi tila.
Dystymiaa sairastavat osoittavat päivittäisessä elämässään selkeästi masennusta lievempiä oireita. Pitemmällä tähtäimellä sairaudella voi kuitenkin olla vakavia seuraamuksia, kuten työkyvyttömyys, syrjäytyminen tai jopa itsemurha. Sairaus heikentää joka tapauksessa potilaansa toimintakykyä ja yleistä elämänlaatua. 
Dystymia saatetaan todeta, jos potilaan mieliala on ollut alentunut yli kahden vuoden verran.
Elämänsä aikana dystymiaa potee aikuisväestöstä noin 6 %. Kuten varsinainen masennus, mutta toisin kuin syklotymia, dystymia on yleisempää naisilla. Miehillä sen uskotaan esiintyvän noin 2–3 kertaa harvinaisempana. Valtaosa dystymiapotilaista sairastuu myöhemmässä elämänsä vaiheessa varsinaiseen masennukseen. Noin 50 %:lla sairastuneista dystyymisiä oireita on ilmennyt ennen 25 vuoden ikää.
Dystymiaan liittyy monesti ahdistusta, ja toisinaan taustalla on persoonallisuushäiriöitä, päihderiippuvuutta tai jokin syömishäiriö. 
Dystymiaa hoidetaan pääasiassa samalla tavoin kuin masennusta: psykoterapialla ja mielialalääkkeillä.
Vähärauma

Vähärauma () on Porin 25. kaupunginosa, joka sijaitsee Länsi-Porissa. Se sijaitsee n. 5 km Porin keskustasta länteen. Vähärauman kaupunginosa on pinta-alaltaan yksi Porin laajimmista. Sen naapurikaupunginosia ovat pohjoisesta alkaen myötäpäivään lukien Tikkula, Käppärä, Musa, Liinaharja, Paratiisinmäki, Tuorsniemi, Viikinäinen ja Ulasoori.
Vähärauman nimi juontaa juurensa nousevasta merenlahdesta, eli "raumasta". Maan noustessa Vähärauma oli aikanaan tällaista aluetta, josta vesi vähitellen pakeni. Toisen teorian mukaan Vähärauman nimi tulee siitä, että se sijaitsi Raumalle vievän tien varrella.
Suurin osa Vähärauman asuntokannasta on pientaloja. Alueen koillisosassa sijaitsee Tiedepuisto, jossa on WinNovan kampus sekä teknologiakeskus Pripoli.
Ammattikorkeakoulun rakennusten takana on hauta-alue, johon on haudattuna runsaat 300 neuvostoliittolaista sotilasta. Vangit kuolivat vuosina 1942–1944 työskennellessään Porissa saksalaisten lentokenttätyömaalla ja Porin Mäntyluodossa satamatöissä. Paikalla on vuonna 1983 pystytetty muistomerkki. Vähärauman palveluihin kuuluu Vähärauman kirjasto, joka toimii vähärauman koulussa. 
Tunnettuja Vähäraumalaisia.
Oscar Heine (Oskari Juhola-Friisi)
Megalania

Megalania ("Varanus prisca" tai "Megalania prisca") oli eteläisessä Australiassa elänyt varaanilaji, joka hävisi sukupuuttoon noin 40 000 vuotta sitten. Se saattoi elää Australiassa vielä silloin kun ensimmäiset ihmiset saapuivat mantereelle.
Piirteet.
Megalania on suurin tunnettu varaanilaji: se oli noin 4,5–8 metriä pitkä ja painoi arviolta 600 kg eli neljä kertaa niin paljon kuin suurin nykyään elävä lisko, komodonvaraani. Arviot sen koosta ja painosta vaihtelevat kuitenkin suuresti. Megalanian pääravintoa saattoivat olla tasangoilla eläneet suuret pussieläimet, esimerkiksi Diprotodon ja Procoptodon. Sen arvellaan syöneen myös raatoja. Megalaniaa on väitetty esihistoriallisen Australian pääpedoksi, mutta sen tappamista suurista pussieläimistä ei ole löydetty todisteita, kun taas Thylacoleon tiedetään näin tehneen. Megalanian epäilleen käyttäneen saalistukseen myrkkyä komodonvaraanin tapaan, mikä tekisi siitä suurimman koskaan eläneen myrkyllisen selkärankaisen.
Nykypäivän havainnot.
Australiassa kerrotaan huhuja siitä, että Megalania ei olisikaan kuollut sukupuuttoon, vaan eläisi yhä mantereen syrjäisissä kolkissa. Asiasta ei ole kuitenkaan saatu todisteita. Viimeisimmät väitetyt havainnot ovat 1990-luvulta, ja niitä on tehty myös Uudesta-Guineassa. Samankaltaisista, mutta puissa elävistä jättiläisvaraaneista sanotaan tehdyn havaintoja myös Uudessa-Seelannissa. Pohjois-Australiasta eräs farmari löysi Megalanian kallon, jolle määritettiin ikää noin 300 vuotta.
Ylämaan kirkko

Ylämaan kirkko on kirkkorakennus Lappeenrannassa entisen Ylämaan kunnan kirkonkylässä. Kirkko valmistui vuonna 1931 Ilmari Launiksen suunnitelman pohjalta. Antti Salmenlinna toteutti tiilikirkon sisämaalaukset ja lasikaiverrusikkunat ja alttaritaulun on maalannut Väinö Saikko vuonna 1939. Kirkossa on Kangasalan urkutehtaan vuonna 1940 rakentamat urut. Kirkossa on Ylämaan spektroliitista valmistettu kastemalja, jonka Ylämaan seurakunta sai lahjoituksena vuonna 1975.
Kirkon sankarihautausmaan muistomerkki on paljastettu 11. marraskuuta 1956 ja se on kuvanveistäjä Mikko Hovin teos.
Pyynikin koulu

Pyynikin koulu on Tampereella Kaakinmaan kaupunginosassa sijaitseva koulu, Tampereen Työväen Teatteria vastapäätä. Se on osa Wivi Lönnin koulua. Wivi Lönnin suunnittelema koulurakennus on valmistunut 1902 ja edustaa tyylilajiltaan jugendia.
Koulun nimi on historiassa vaihtunut useaan otteeseen. Koulu aloitti Tampereen Suomalaisena Tyttökouluna 1883–1916 ja jatkoi Tampereen tyttölukiona ja Tampereen tyttölyseona aina vuoteen 1973 asti. Koulun nimi muuttui Hämeenpuiston kouluksi vuosiksi 1976–1988 ja vuosina 1989–1991 Tampereen lyseon lukio toimi koulurakennuksessa, kun sen omaa rakennusta remontoitiin. Pyynikin koulun nimellä koulurakennus on palvellut vuoden 1991 syksystä alkaen.
Pyynikin koulua kutsutaan nykyään myös Pyynikin yläkouluksi.
Opetus.
Pyynikin koulussa voi opiskella neljää kieltä, jotka ovat ruotsi, englanti, ranska ja kiina. Koulun ranskan kielen luokat, joita on yksi yhdelle luokka-asteelle, opiskelevat myös kemiaa, fysiikkaa, matematiikkaa, terveystietoa, uskontoa ja ATK:ta ranskaksi. Koulussa on myös musiikkiluokkia, joita on kaksi luokka-asteelle.
Pyynikin koulu tekee yhteistyötä Tampereen kansainvälisen koulun kanssa. Siellä järjestetään osa kotitalouden ja elämänkatsomustiedon opetuksesta sekä tekstiilityön opetus.
Luuydintutkimus

Luuydintutkimus on ihmisen luuytimestä otettu näyte. Se voidaan ottaa joko imunäytteenä eli luuydinaspiraationa tai kudosnäytteenä eli luuydinbiopsiana. 
Aiheet.
Luuydinnäyte voidaan ottaa, kun epäillään verta muodostavan kudoksen ja luuytimen tautia. Tällaisia sairauksia ovat muun muassa leukemia, lymfooma, myeloproliferatiiviset ja myelodysplastiset taudit ja luuytimen fibrotisoivat muutokset. Luuydinnäytteen avulla voidaan selvitellä epäselvän anemian, muiden verenkuvamuutosten ja vaikeiden puutostilojen syitä. Pahanlaatuisissa veritaudeissa voidaan tutkia kromosomi- ja geenipoikkeavuuksia ennusteen ja hoidon valinnan helpottamiseksi.
Suoritus.
Luuydinaspiraatio otetaan erityisellä neulalla joko rintalastasta (sternaalipunktio) tai alaselästä suoliluun harjanteesta (kristapunktio). Iho ja luukalvo puudutetaan, minkä jälkeen luuydinneulalla edetään luun pintaan. Neulan kärki viedään luun korteksin läpi poraavalla liikkeellä, minkä jälkeen nestemäistä luuydintä imetään ruiskulla 0,5–1 ml. Kun neulalla imetään näytettä luuydinontelosta, sinne syntyy alipaine, joka saattaa tuntua kipuna. Luuydinaspiraatio on kuitenkin mainettaan kivuttomampi tutkimus. Jos aspiraatio ei onnistu, tutkimuksessa edetään ottamalla luuydinbiopsia.
Luuydinbiopsia otetaan suoliluun harjanteesta. Kuten aspiraatiossa, iho ja luukalvo puudutetaan, minkä jälkeen neulalla edetään luun korteksin läpi. Neulan kärki viedään luuytimeen, josta saadaan kiertävällä liikkeellä neulan sisään 2–3 mm paksu ja 0,5–2 cm pitkä lieriö.
Analysointi.
Imunäytteessä olevista luuydinnokareista tehdään lasilevylle puristevalmisteet, jotka laboratoriossa värjätään ja analysoidaan mikroskoopilla. Samalla tutkitaan yleensä perifeerisen veren sivelyvalmiste. Näytteestä voidaan tehdä tarvittaessa myös muita laboratoriotutkimuksia, kuten erikoisvärjäyksiä, kromosomitutkimuksia tai PCR-tutkimuksia. Biopsianäyte kiinnitetään formaliinilla ja leikataan kudosleikkeiksi, jotka värjätään ja analysoidaan. Tarpeen mukaan voidaan tehdä immunohistokemiallisia värjäyksiä.
Riskit.
Luuydinnäyte on turvallinen tutkimus. Suuressa brittiläisessä noin 55 000 luuydinnäytteen ottoa käsittäneessä tutkimuksessa haittavaikutusten esiintyvyys oli vain 0,05 prosenttia (26 tapausta). Yleisin komplikaatio oli verenvuoto.
World Series of Poker 2007

World Series of Poker 2007 alkoi 1. kesäkuuta 2007. 10 000 dollarin sisäänoston pääturnaus (pelimuotona no limit texas hold'em) pelattiin 6. heinäkuuta – 17. heinäkuuta 2007. Kaikkiaan pelattiin 55 turnausta. Vuoden 2007 WSOP oli 37. WSOP-turnaussarja.
Kaikki turnaukset pelattiin Rio All Suite Hotel and Casinolla Las Vegasissa. Järjestäjänä toimi Harrah's Entertainment, joka on organisoinut turnauksen vuodesta 2004. 
Pääturnauksen voitti yhdysvaltalainen amatööripelaaja Jerry Yang, joka oli selvinnyt mukaan 225 dollarin satelliittiturnauksen kautta. Yang sai ykköstilastaan 8,25 miljoonaa dollaria. Pääturnaukseen osallistui 6 358 pelaajaa, joka on 2 415 vähemmän kuin vuonna 2006. 
Vuoden pelaajan arvon voitti Tom Schneider, joka saavutti pisteisiin oikeuttavista turnauksista 2 voittoa ja yhteensä kolme rahasijaa. Yhden voiton ja kuusi rahasijaa pelannut Jeff Lisandro jäi niukasti toiseksi.
Tervajoki (Lappeenranta)

Tervajoki ( ) on Suomessa Etelä-Karjalan Lappeenrannassa ja Venäjällä Viipurin piirissä virtaava 33 kilometriä pitkä joki, joka muodostaa Tervajoen vesistön 37,8 kilometrisestä pääuomasta suurimman osan.
Joen kulku.
Tervajoki alkaa karttanimenä Säämälän ja Heinosenmäen yhteisellä peltoaukealla, johon tulee Purajoki Ruokosesta, toinen oja Lipiäisestä ja kolmas Laitjärvestä. Vaikka Purajoki muodostaakin vesistöalueen pääuoman yläjuoksun, alkaa Tervajoen seuraaminen tästä kohdasta. Joen seuraava sivu-uoma on Poikki-Sarkasesta alkava Luhanoja , jonne on jokivartta pitkin 2,5 kilometriä. Joki seuraa pellonreunaa tai peltomaita seututie 387, jonka jälkeen joki siirtyy metsätaipaleelle. Joki virtaa kahden mäen välistä osuudelle, jossa se meanderoi taajaan. Yhtymäkohdan jälkeen se tekee mutkan Rummun kylään, jonka jälkeen joki virtaa lähes suoraan Venäjän rajalle asti. Rummun kylässä siihen yhtyy oikealta koillisesta tuleva Vääräoja ja alempana Nutikan kylän jälkeen Kynsikkäänoja.
Joki siirtyy rajavyöhykkeen läpi Venäjän puolelle, jossa sillä on merelle matkaa vielä 22 kilometriä . Venäläiset kutsuvat jokea Tervajoeksi Tervajärvelle ( ) asti. Ennen sitä jokeen yhtyy muutama oja, joista Suomen puolelle yltää ainoastaan Orijärvenpuro. Tervajärvi on 5,3 kilometriä pitkä, mutta hyvin kapea. Järven levein kohta on sen keskilaajentumassa, jossa se on 700 metriä leveä. Joki on kulkenut Venäjällä metsien halki, mutta Tervajärven koillisrannat ovat peltomaata. Peltomaat lisääntyvät matkalla kohti merenrantaa, jonne on järveltä matkaa kahdeksan kilometriä. Järveltä merelle on joen venäläinen nimi Polevaja. Joensuun ympärillä levittäytyy Tervajoen kylä () ja juuri ennen merenrantaa joki alittaa maantien A-181 sillan. Joki laskee varsin saaristoiseen kohtaan Viipurinlahtea.
Joen vesistönumero Venäjän federaation vesistötietokannassa on 01040300512102000008034.
Luontoarvoja.
Joki on tyypitetty pieneksi kangasmaiden joeksi, jonka ekologinen tila on vuonna 2018 luokiteltu hyväksi. Joki on kuitenkin kärsinyt metsien ja peltomaiden ojituksista sekä haja-asutuksen kuormituksesta ja sen vedenväri on tummentumassa. Joen vesi onkin tumman väristä, humuspitoista ja ravinnetilanne vastaa rehevää. Joen valuma-alueella ei sijaitse pistekuormittajaa.
Vielä 1960-luvulla joessa eli meritaimenta, mutta viimeiset havainnot siitä ovat 1970-luvulla. Joella on joitakin nousuesteitä, joiden poistamista pohditaan. Joen koskia on vuonna 2022 suunniteltu kunnostettavaksi meritamenien potentiaalisiksi lisääntymispaikoiksi. Joen kiinnostavimmat kosket Suomen puolella ovat Rautakoski, Lieskoski ja Vanhanmyllynkoski.
Tervajoen vesistö.
Tervajoen vesistön valuma-alueen pinta-ala on 203,89 neliökilometriä. Siitä on Suomen puolella noin 108 km² ja Venäjän puolella 96 km². Valuma-alueen järvisyys on 3,86 %. Suomen puolella Tervajoen vesistö sijaitsee Lappeenrannan kaupungin alueella.
Dobsonin spektrofotometri

Dobsonin spektrofotometri on laite, jolla voidaan mitata otsonin määrää ilmakehässä. Laitteen kehitti Gordon Dobson 1920-luvulla, ja se on ensimmäinen otsonin mittaamiseen käytetty väline. Dobsonin spektrofotometri mittaa otsonin määrän mittauspisteen yläpuolisessa ilmakehässä vertaamalla auringonsäteilyn intensiteettiä kahdella eri aallonpituudella, joista toista otsoni absorboi voimakkaasti, toista heikosti. Sillä voidaan mitata myös otsonin pystyprofiili eli pystysuuntainen jakautuminen ilmakehässä.
Dobsonin spektrofotometrin avulla on mitattu pisimmät aikasarjat otsonin määrän vaihteluista ilmakehässä. Ne ovat tärkeitä nykyisen otsonikadon suuruutta arvioitaessa. Lisäksi perinteisillä, tarkoilla ja luotettavilla mittausvälineillä voidaan kalibroida nykyisiä, satelliittien avulla tapahtuvia otsonimittauksia. Vanhin otsonin mittaussarja on Sveitsistä vuodesta 1925 alkaen. Maailmanlaajuinen otsonin mittausverkosto perustettiin kansainvälisenä geofysiikan vuonna 1957. Nykyään maailmassa on noin sata mittausasemaa, joista monet tekevät säännöllisesti otsonimittauksia Dobsonin spektrofotometrilla. 
Kehittyneempi versio Dobsonin spektrofotometristä on Brewerin spektrofotometri.
The Spider’s Lullabye

The Spider's Lullabye on King Diamond -yhtyeen kuudes albumi. Levy on äänitetty ja miksattu The Dallas Sound Labissa syyskuun ja lokakuun aikana vuonna 1994.
Albumin ovat tuottaneet levy-yhtiöt Massacre Records ja myöhemmin Metal Blade Records.
Albumin on uudelleenmasteroinut Andy LaRocque, ja se on julkaistu uudelleen vuonna 2009.
Sounds of Silence

Sounds of Silence on Simon &amp; Garfunkelin toinen studioalbumi, joka julkaistiin 17. tammikuuta 1966. Se sisältää muun muassa suuret hitit "The Sound of Silence" ja "I Am a Rock".
Albumi nauhoitettiin joulukuussa 1965 CBS-studioilla Nashvillessä, Tennesseessä ja Los Angelesissa, Kaliforniassa. Tuottajana toimi Bob Johnston. Kappaleet "I Am a Rock", "Leaves That Are Green", "April Come She Will", "A Most Peculiar Man" ja "Kathy's Song" oli julkaistu alun perin Paul Simonin ensimmäisellä sooloalbumilla "The Paul Simon Songbook" (1965). Lisäksi "The Sound of Silence" sisältyi täysin akustisena versiona duon debyyttialbumille "Wednesday Morning, 3 A.M." (1964).
"Sounds of Silence" julkaistiin myös osana "Simon &amp; Garfunkel Collected Works" -kokoelmaa. 
Vuonna 2012 albumi valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.
Kappaleet.
A-puoli
B-puoli
Lähteet.
CD-levy 460954 2 (Columbia Records, 1968, levyssä on tämä vuosiluku)
Brasilian lippu

Brasilian lippu (, tai "Auriverde", eli kultainen ja vihreä) on Brasilian liittotasavallan tunnus vaakunan ja hymnin ohella. Lippu on otettu käyttöön 19. marraskuuta 1889 ja sen nykyinen versio hyväksyttiin 11. toukokuuta 1992. Lipun suhteet ovat 7.10. Lipun vihreä taustaväri symboloi Amazonin ja rannikon metsiä, ja keskellä oleva keltainen neljäkäs maan alla olevia rikkauksia. Lipun keskellä on tähtitaivasta kuvaava sininen ympyrä, jonka halki kulkee Brasilian motto "Ordem e Progresso" (suom. "järjestys ja edistys").
Tähdet.
Brasilian lipun silmiinpistävä erikoisuus on, että se esittää todellista tähtitaivasta. Lippuun on kuvattu 27 tähteä sellaisina, kuin ne näkyivät Rio de Janeiron taivaalla 15. marraskuuta 1889 kello 20:30 illalla, jolloin Brasilian keisarikunta julistettiin tasavallaksi. Taivaan poikki kulkeva nauha on suurin piirtein taivaanekvaattorin kohdalla. Tähtien lukumäärä on muuttunut lipun alkuperäisestä 21 tähdestä, sillä jokaisella osavaltiolla on oma nimikkotähtensä ja osavaltioiden määrä on kasvanut vuoden 1889 jälkeen. Nykyinen muoto on ollut käytössä 12. toukokuuta 1992 lähtien.
Lipun tähdet ja tähdistöt ovat:
Osavaltioden liput.
Osavaltioita ja liittovaltion piiriä kuvaavat tähdet:
Hermannin koulu

Hermannin koulu on yksi Salon viidestä yläasteesta. Oppilaita tulee osasta Saloa sekä entisistä Kiskon, Muurlan, Kiikalan ja Perttelin kunnista. Hermannin koulussa toimii kielipainotteisia luokkia. Oppilaita on noin 500.
Hermannin koulussa opiskellaan nelijaksojärjestelmässä (lukuvuosi on jaettu neljään 9–10 viikon jaksoon). Koulussa toimii oppilaskunta, johon kuuluu kaikki yläkoulun oppilaat. Oppilaskunnan hallitukseen kuuluu puheenjohtaja ja yksi jäsen jokaiselta luokalta. Koulussa on tukioppilaita, jotka pyrkivät lisäämään koulun hyvinvointia.
Ennen samassa rakennuksessa toimi myös Hermannin lukio, joka yhdistyi Laurin lukion kanssa Salon lukioksi syksyllä 2005.
Koulun rakennus sijaitsee Torikadulla, mutta vuoden 2018 keväästä vuoden 2021 kesään koulu toimi Ylhäistentiellä entisen Turun ammattikorkeakoulun tiloissa Torikadun tilojen sisäilmaongelmien vuoksi. Koulu muutti takaisin Torikadulle kesällä 2021, kun koulun remontti valmistui.
Bridge over Troubled Water

Bridge over Troubled Water on Simon &amp; Garfunkelin viides ja viimeinen studioalbumi vuodelta 1970.
Levyn keskeisiä kappaleita ovat nimikkokappale ”Bridge over Troubled Water”, ”The Boxer” sekä ”Cecilia”. Nimikappale mielletään usein Paul Simonin parhaaksi sävellykseksi ja yhtyeen ”lippulaivalauluksi”. Simon sävelsi laulun hakemalla vaikutteita gospelista sekä eräästä Johann Sebastianin Bachin koraalista. Laulu sävellettiin alun perin kitaralla, mutta äänitteellä instrumenttina on piano, pianistina Larry Knechtel. Sävellaji vaihdettiin G-duurista laulaja Garfunkelin äänialalle paremmin sopivaan Es-duuriin. Laulun kesto on pitkähkö, miltei viisi minuuttia. 
Yhdysvalloissa 26. tammikuuta 1970 julkaistu levy saavutti ykkössijan Billboardin popalbumilistalla ja voitti vuoden parhaan albumin Grammy-palkinnon. Myös Britanniassa siitä tuli valtava menestys. Levy oli useita kertoja listaykkösenä ja vietti listoilla joitakin vuosia, kunnes siitä tuli lopulta maan 1970-luvun myydyin albumi.
Suomessa albumi nousi kymmenen eniten myydyn albumin listalle maaliskuussa 1970 ja pysyi siellä tammikuuhun 1971 saakka. Kesä- ja heinäkuussa 1970 se oli Suomen myydyin albumi. Elokuussa 1970 Creedence Clearwater Revivalin albumi "Cosmo’s Factory" pudotti sen toiselle sijalle. "Bridge over Troubled Water" -albumin kokonaismyynti ylitti syksyyn 1977 mennessä Suomessa kultalevyyn oikeuttavan myyntimäärän (tuolloin 25 000 kappaletta). Maailmanlaajuisesti levyä on myyty yli 25 miljoonaa kappaletta.
Vuonna 2022 "Helsingin Sanomat" pyysi yli 70:ää suomalaista musiikkialan vaikuttajaa nimeämään korkeintaan 20 itselleen juuri sillä hetkellä tärkeintä laulua paremmuusjärjestyksessä, minkä perusteella lehti laati sadan parhaan laulun listan. Albumin nimikappale ylsi kyselyn kokonaistuloksissa sijalle 58.
Kappaleet.
Suomennoksia.
Albumin lauluista moni on levytetty myös suomeksi. Nimikappale sai Pertti Reposen suomentamana ja Kirkan tuoreeltaan 1970 levyttämänä nimen ”Silta yli synkän virran”. Fredin levytys samasta kappaleesta ilmestyi vuonna 1972. Niin ikään Reposen suomennos kappaleesta ”Keep the Customer Satisfied” levytettiin Irina Milanin tulkintana ”En saa laulaa”. Lauluyhtye Punainen Lanka, solistina Harri Saksala, levytti 1976 Hectorin suomennoksen kappaleesta ”The Boxer” nimellä ”Taistelija”. Kari Tuomisaari suomensi kappaleen ”Cecilia” Tiikeri-yhtyeelle 1974. Kappale ”The Only Living Boy in New York” sai Jaana Rinteen suomennoksena ja Cliftersin vuoden 1992 levytyksenä nimen ”Se paikka ruma on mut olkoon”. ”El Condor Pasa” -kappaleen suomensi Tuula Valkama nimellä ”Vain kotka lentää aurinkoon”; sen levytti ensimmäisenä Markus.
Stöð 2 Extra

Stöð 2 Extra (aiemmin Sirkus) on islantilainen televisiokanava, jonka omistaa 365 ljósvakamiðlar, joka on osa Islannin suurinta mediayhtiö 365:a.
Kanava on esittänyt muun muassa ohjelmia "Smallville", "24", "Salaiset kansiot", "Kadotettu" ja "Frendit".